Ο **Πέδρο Πετρόνε Σκιαβόνε** (*Pedro Petrone Schiavone*, 11 Ιανουαρίου 1905 – 14 Μαΐου 1964) ήταν Ουρουγουανός διεθνής ποδοσφαιριστής που αγωνιζόταν ως κεντρικός επιθετικός. Ένας ιδιαίτερα παραγωγικός σκόρερ και από τους κορυφαίος στη θέση του στην εποχή του, ήταν χρυσός Ολυμπιονίκης, πρώτος σκόρερ και καλύτερος παίκτης στους Ολυμπιακούς Αγώνες του 1924 σε νεαρή ηλικία - ρεκόρ, ενώ ήταν και τρεις φορές πρώτος σκόρερ στις διοργανώσεις του Κόπα Αμέρικα.

Βιογραφία
---------

Γεννήθηκε στο Μοντεβιδέο της Ουρουγουάης και σε ηλικία 16 ετών ξεκίνησε την ποδοσφαιρική του καριέρα στην τρίτη κατηγορία του πρωταθλήματος με την Κλουμπ Σολφερίνο. Στους πρώτους αγώνες του χρησιμοποιήθηκε ως τερματοφύλακας αλλά λίγο αργότερα άρχισε να παίζει οριστικά ως κεντρικός επιθετικός λόγω της δύναμης των σουτ του. Είχε μεγάλη φυσική δύναμη και ταχύτητα, τρέχοντας τα 100 μέτρα σε 11 δευτερόλεπτα. Εκείνη την εποχή ο κεντρικός επιθετικός ήταν ο πιο απομακρυσμένος παίκτης στην επίθεση, με τον Πετρόνε να φέρνει επανάσταση σε αυτό το σχεδιασμό αλλάζοντας συχνά θέση, συνεχίζοντας όμως να παίζει ως ο πιο προωθημένος από τους επιθετικούς. Το «Πετρόνε στυλ» ήταν πολύ επιτυχημένο, κάνοντας τον ίδιο τον πρώτο σύγχρονο κεντρικό επιθετικό στην ιστορία του ποδοσφαίρου.

Στο Φούτμπολ Κλουμπ Τσάρλι έκανε το ντεμπούτο του σε αγώνα στον οποίο σημείωσε τα τέσσερα γκολ στη νίκη της ομάδας του και έτσι ο σύλλογος γλίτωσε τον υποβιβασμό. Μετά από μία εξαιρετική χρονιά σε προσωπικό επίπεδο, κλήθηκε στην Εθνική Ομάδα της Ουρουγουάης στο Νοτιοαμερικανικό Πρωτάθλημα του 1923. Σε ηλικία 18 ετών, έκανε το ντεμπούτο του για την εθνική ανδρών με αντίπαλο την Παραγουάη στον οποίο σημείωσε ένα από τα δύο γκολ (4 Νοεμβρίου, αποτέλεσμα 2–0). Η ομάδα της Ουρουγουάης των Έκτορ Σκαρόνε, Χοσέ Λεάντρο Αντράντε, Χοσέ Ναζάτσι κατέκτησε το τρόπαιο και ο Πετρόνε ήταν πρώτος σκόρερ της διοργάνωσης με τρία γκολ.

Το 1924 μεταγράφηκε στη Νασιονάλ και την ίδια χρονιά κατέκτησε το Πρωτάθλημα Ουρουγουάης, ενώ ήταν και πρώτος σκόρερ της διοργάνωσης με 20 γκολ σε μόνο 12 αγώνες που συμμετείχε. Με την εθνική ομάδα το Νοτιοαμερικανικό Κύπελλο του 1924 και το χρυσό μετάλλιο στους Ολυμπιακούς Αγώνες. Πριν την Ολυμπιάδα ο Πετρόνε σηματοδότησε την ιστορία ως σκόρερ του πρώτου γκολ στον αγώνα εναντίον της Θέλτα Βίγκο στις 10 Απριλίου στο Βίγκο: εκείνη την ημέρα ήταν η πρώτη φορά που μια ομάδα ή σύλλογος της Νότιας Αμερικής έπαιξε στην Ευρώπη. Και στις δύο μεγάλες διεθνείς διοργανώσεις ο Πετρόνε ήταν ο πρώτος σκόρερ με τέσσερα γκολ στο Κόπα Αμέρικα και με επτά στην Ολυμπιάδα, με ένα γκολ στον τελικό ανοίγοντας το σκορ με αντίπαλο την Ελβετία (3–0). Επιπλέον, κέρδισε το πέναλτι που αξιοποίησε ο Σκαρόνε και έδωσε τη νίκη στον ημιτελικό με αντίπαλο την Ολλανδία (αποτέλεσμα 2–1). Ήταν ο πολυτιμότερος παίκτης της διοργάνωσης και συμπεριλήφθηκε στην καλύτερη ενδεκάδα. Παραμένει ο νεότερος πρώτος σκόρερ τόσο του Ολυμπιακού τουρνουά, όσο και της διοργάνωσης των νοτιοαμερικανικών εθνών, καθώς και ο νεότερος χρυσός Ολυμπιονίκης του ποδοσφαίρου.

Λίγο μετά από αυτή την Ολυμπιάδα, η FIFA θέσπισε μία μεταρρύθμιση του κανονισμού του παιχνιδιού ποδοσφαίρου, αλλάζοντας τους νόμους του οφσάιντ. Το παλιό σύστημα καθιέρωσε ότι ένας παίκτης ήταν οφσάιντ αν ήταν πιο κοντά στην αντίθετη γραμμή από την μπάλα και τον τρίτο προς τελευταίο αντίπαλο. Μετά τη μεταρρύθμιση έγινε η μπάλα και ο προτελευταίος αντίπαλος. Το επαναστατικό παιχνίδι του Πετρόνε, ξεσήκωσε τους Ευρωπαίους που τον είδαν για πρώτη φορά στους Ολυμπιακούς Αγώνες στο Παρίσι, αναφέρεται ως ένας από τους λόγους που ενέπνευσαν αυτή την αλλαγή.

Το 1925 στην εξαιρετική περιοδεία στην Ευρώπη με τη Νασιονάλ (όπου ο επονομαζόμενος *Artillero* για τα σουτ-κανονιές του σημείωσε 16 γκολ σε μόλις πέντε αγώνες που συμμετείχε), υπέστη πολύ σοβαρό τραυματισμό στο γόνατο που τον κράτησε μακριά από τα γήπεδα για τουλάχιστον ένα χρόνο. Χειρουργήθηκε (ήταν ο πρώτος ποδοσφαιριστής στην Ουρουγουάη που υποβλήθηκε σε χειρουργική επέμβαση μηνίσκου) χωρίς όμως πλήρη αποκατάσταση και αγωνίστηκε ξανά σε αγώνα την 1η Αυγούστου 1925 με τη Νασιονάλ εναντίον της Ουρουγουάης για το Κύπελλο Έκτορ Γκόμεζ, στον οποίο σημείωσε δύο γκολ στη νίκη με 4–1. Ο Πετρόνε ήταν για τρίτη φορά κορυφαίος σκόρερ στο Κόπα Αμέρικα το 1927 (επίδοση που είναι ακατάρριπτο ρεκόρ) με τρία γκολ αλλά η Ουρουγουάη έχασε τον τίτλο στον τελικό από την Αργεντινή με 3– 2. Συνολικά σημείωσε 10 γκολ σε 9 αγώνες της διοργάνωσης του πρωταθλήματος Νότιας Αμερικής. Το 1928 ήταν και πάλι χρυσός Ολυμπιονίκης με την εθνική ομάδα σημειώνοντας τέσσερα γκολ στη διοργάνωση. Το 1930 έκλεισε την διεθνή ποδοσφαιρική του καριέρα, όταν με την εθνική ομάδα έγινε παγκόσμιος πρωταθλητής για τρίτη φορά (η FIFA αναγνώρισε τα τουρνουά ποδοσφαίρου τους Ολυμπιακούς Αγώνες του 1924 και 1928 ως ισάξιες Παγκοσμίων Κύπελλων) στο  Στάδιο Σεντενάριο του Μοντεβιδέο στο πρώτο Παγκόσμιο Κύπελλο Ποδοσφαίρου. Συμμετείχε σε ένα μόνο παιχνίδι έχοντας χάσει τη θέση του στην ομάδα λόγω κακής φυσική κατάστασης. Σε 29 διεθνείς συμμετοχές σημείωσε 24 γκολ.

Στις αρχές του 1931, έμεινε ελεύθερος από τη Νασιονάλ και τον Ιούλιο μετακόμισε στην Ευρώπη: η ιταλική Φιορεντίνα, που μόλις είχε ανέβει στην πρώτη κατηγορία το απέκτησε για δύο χρόνια, ο πρώτος ξένος παίκτης στην ιστορία του συλλόγου. Στην πρώτη του σεζόν οδηγεί την ομάδα στην τέταρτη θέση του πρωταθλήματος, σημειώνοντας 25 γκολ και κερδίζοντας τον τίτλο του πρώτου σκόρερ της σεζόν. Η δεύτερη σεζόν στην Ιταλία δεν ήταν το ίδιο καλή: άρχισαν να υπάρχουν αντιπαραθέσεις με τους Ιταλούς συμπαίκτες και παρά την μεγάλη δημοφιλια του δεν ήθελε να συνεχίσει στην ομάδα. 
Το 1933 με την καθιέρωση του επαγγελματισμού στην Ουρουγουάη από την προηγούμενη χρονιά, επέστρεψε στη Νασιονάλ και κατέκτησε το δεύτερο εθνικό πρωτάθλημα. Την επόμενη χρονιά κατέκτησε ένα ακόμα πρωτάθλημα, ένας όμως νέος τραυματισμός στο γόνατο τον ανάγκασε να αποχωρήσει από την ενεργό δράση σε ηλικία 29 ετών.

Τα πολύ ισχυρά του σουτ έμειναν στην ιστορία. Ένας από τους τερματοφύλακες που τον αντιμετώπισαν, ο Ελβετός Χανς Πούλβερ, δήλωσε το 1954 για την αναμέτρηση στους Ολυμπιακούς Αγώνες του 1924: «Δεν έχω ξαναδεί κάτι παρόμοιο. Ούτε πριν ούτε τώρα. Έτρεξε λίγα μέτρα, έριξε και η μπάλα χτύπησε στα δίχτυα. Ομολογώ ότι δεν μπόρεσα να δω τη μπάλα που σούταρε σε εκείνον τον τελικό. Έριξε αληθινές σφαίρες. Και όμως έπαιζε αυτός…!». Στην περιοδεία του 1925 με τη Νασιονάλ νίκησαν την  Ρεν με 5–0. Ο Πετρόνε σκόραρε και τα πέντε και στις μνήμες της εποχής έμεινε ένα από τα γκολ του, καθώς έπρεπε να βγάλουν τον αντίπαλο τερματοφύλακα μέσα από το τέρμα, όπου είχε μπλέξει με τα δίχτυα παρασυρμένος από τη δύναμη του σουτ.

Τίτλοι και διακρίσεις
---------------------

**Νασιονάλ**

* Πρωτάθλημα Ουρουγουάης (3) : 1924, 1933, 1934

**Ουρουγουάη**

* Ολυμπιακοί Αγώνες χρυσό μετάλλιο (2) : 1924, 1928
* Παγκόσμιο Κύπελλο : 1930
* Νοτιοαμερικανικό Πρωτάθλημα (Κόπα Αμέρικα) (2) : 1923, 1924

**Ατομικές διακρίσεις**

* Πρώτος σκόρερ Πρωταθλήματος Ουρουγουάης (2) : 1926, 1928
* Πρώτος σκόρερ πρωταθλήματος Ιταλίας : 1932
* Πρώτος σκόρερ Νοτιαμερικανικού Πρωταθλήματος (3) : 1923, 1924, 1927
* Πρώτος σκόρερ Ολυμπιακών Αγώνων : 1924
* Καλύτερος παίκτης Ολυμπιακού τουρνουά ποδοσφαίρου : 1924
* Καλύτερη ομάδα Ολυμπιακού τουρνουά ποδοσφαίρου : 1924
* Καλύτερος παίκτης Νοτιοαμερικανικού Πρωταθλήματος : 1924

Παραπομπές
----------

1. 1 2  «IV Olympic Football Tournament (Paris 1924)». Ανακτήθηκε στις 9 Απριλίου 2024.
2. 1 2  «RECORDS OF COPA AMERICA (1916 – 1930)». Αρχειοθετήθηκε από το πρωτότυπο στις 16 Δεκεμβρίου 2021. Ανακτήθηκε στις 18 Δεκεμβρίου 2021.
3. 1 2 3 4  «Pedro Petrone, el Luis Suárez de hace un siglo». Ανακτήθηκε στις 18 Δεκεμβρίου 2021.
4. 1 2  «Pedro Petrone». Αρχειοθετήθηκε από το πρωτότυπο στις 7 Οκτωβρίου 2014. Ανακτήθηκε στις 18 Δεκεμβρίου 2021. CS1 maint: Unfit url (link)
5. 1 2  «La revolución de Petrone». Αρχειοθετήθηκε από το πρωτότυπο στις 9 Απριλίου 2024. Ανακτήθηκε στις 9 Απριλίου 2024.
6. 1 2  «Petro Petrone - Goals in International Matches». Ανακτήθηκε στις 18 Δεκεμβρίου 2021.
7. ↑  «Southamerican Championship 1923». Ανακτήθηκε στις 18 Δεκεμβρίου 2021.
8. ↑  «CAMPEONATO URUGUAYO 1924». Αρχειοθετήθηκε από το πρωτότυπο στις 23 Μαΐου 2022. Ανακτήθηκε στις 23 Μαΐου 2022.
9. ↑  «Southamerican Championship 1924». Ανακτήθηκε στις 18 Δεκεμβρίου 2021.
10. ↑  «FIFA : Olympic Football Tournament Paris 1924». Ανακτήθηκε στις 18 Δεκεμβρίου 2021.
11. 1 2  «Juegos Olímpicos 1924». Αρχειοθετήθηκε από το πρωτότυπο στις 2 Φεβρουαρίου 2023. Ανακτήθηκε στις 2 Φεβρουαρίου 2023.
12. ↑  «Southamerican Championship 1924 : Scorers' List». Ανακτήθηκε στις 18 Δεκεμβρίου 2021.
13. ↑  «VIII. Olympiad Paris 1924 Football Tournament». Ανακτήθηκε στις 18 Δεκεμβρίου 2021.
14. ↑  «FIFA : Paris, 1924». Αρχειοθετήθηκε από το πρωτότυπο στις 15 Ιουνίου 2010. Ανακτήθηκε στις 15 Ιουνίου 2010.
15. ↑  «Great Olympic Moments: Uruguay's victory in the 1924 Paris Games changes the face of football». Αρχειοθετήθηκε από το πρωτότυπο στις 11 Αυγούστου 2020. Ανακτήθηκε στις 11 Αυγούστου 2020.
16. ↑  «Who is Uruguay's leading all-time top goal scorer? Suarez, Cavani, Forlan and La Celeste's most lethal strikers». Αρχειοθετήθηκε από το πρωτότυπο στις 24 Σεπτεμβρίου 2022. Ανακτήθηκε στις 24 Σεπτεμβρίου 2022.
17. ↑  El Libro de Oro de Nacional - Colección Elcar de Libros de Oro del deporte, Montevideo, 1981; Fascículo 11
18. 1 2  «La gira de 1925». Αρχειοθετήθηκε από το πρωτότυπο στις 13 Ιανουαρίου 2022. Ανακτήθηκε στις 13 Ιανουαρίου 2022.
19. ↑  «Southamerican Championship 1927». Ανακτήθηκε στις 18 Δεκεμβρίου 2021.
20. ↑  «Copa América Perú 1927: ARG 3-2 URU». Ανακτήθηκε στις 18 Δεκεμβρίου 2021.
21. 1 2  «IOC : In Amsterdam in 1928, the football masters were Uruguayan». Αρχειοθετήθηκε από το πρωτότυπο στις 12 Αυγούστου 2023. Ανακτήθηκε στις 28 Ιουνίου 2021.
22. ↑  «CONMEBOL : La primera estrella celeste: Uruguay campeón del Mundo 1930». Αρχειοθετήθηκε από το πρωτότυπο στις 11 Απριλίου 2024. Ανακτήθηκε στις 11 Απριλίου 2024.
23. 1 2  «Una vuelta por el pasado: Pedro Petrone, el goleador temible». Ανακτήθηκε στις 18 Δεκεμβρίου 2021.
24. 1 2  «Pedro Petrone». Ανακτήθηκε στις 18 Δεκεμβρίου 2021.
25. ↑  «Italy - Serie A Top Scorers». Ανακτήθηκε στις 18 Δεκεμβρίου 2021.
26. ↑  «Petrone: il primo divo viola». Ανακτήθηκε στις 12 Απριλίου 2024.
27. ↑  «PEDRO PETRONE». Ανακτήθηκε στις 7 Απριλίου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Πέδρο Πετρόνε** |

* Πέδρο Πετρόνε στη FIFA (αρχειοθετημένος) (Αγγλικά)Edit on Wikidata

* Πέδρο Πετρόνε's προφίλ παίκτη στο National-Football-Teams.comEdit on Wikidata

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |